Anno Domini millesimo trecentesimo sexagesimo septimo statuta sunt haec, etc. 1.  In primis, cum anno praeterito a Capitulo generali extiterit [diffinitum] quod de beata Anna gloriosa Virginis Mariae genitrice fiet commemoratio die festivitatis suae in vesperis et matutinis et una missa, prout fit de sanctis commemorationem et missam habentibus, per Ordinem universum, et tamen in diffinitione super hoc edita quale officium diceretur non fuerit declaratum, et de die ipsius festi dubitent aliqui cum in kalendario Ordinis minime habeatur, super praemissis declarationem faciens Capitulum generale, ut in Ordine uniformitas teneatur, ordinat et statuit quod in crastino beati Iacobi apostoli festum ipsius celebretur, et in kalendario Ordinis celebretur (*sic*) et conscribatur ; commemoratio in vesperis *Veni sponsa*, etc., versus *Diffusa est*, collecta *Exaudi nos* ; in vigiliis *Veni electa*, versus et collecta ut supra. Officium missae sicut de beata Maria Magdalene, exceptis quod [loco] *Alleluia* dicitur *Diffusa est* ; evangelium *Liber generationis*, per Ordinem universum. 2.  Abbates de Colbaz et de Oliva referunt Capitulo generali de alienatione bonorum in Pelplin. 3.  Petit abbas de Sancta Cruce in Austria, quatinus sibi et monasterio suo de speciali licentia concedatur, ut mulieres et feminae magnatorum et potentum in exequiis funerum suorum ipsum monasterium ingredi valeant libere et impune ; quae petitio per generale Capitulum exauditur. 